આટલું ફટાફટ સ્ટેટસ અપડેટ કરવું હોય તો દાંડિયાને બદલે સેલ્ફી સ્ટિક લઇને જ ગરબા મેદાન પર ઝંપલાવવું પડે. હાથમાં મોબાઇલ લઇને રમવું બહુ ફાવે નહીં. તેને બદલે સેલ્ફી સ્ટિક પર તો ઝૂમતાં ઝૂમતાં ચાંપ દબાવતાં જવાની. ચાર સ્ટેપ લઇને સ્ટેટસ અપડેટ મારવાનું, બે સ્ટેપ લઇને કોઇના સ્ટેટસને રિસ્પોન્ડ કરવાનું. ફરી બે સ્ટેપ લઇને તમારાં સ્ટેટસ પર કોણે રિસ્પોન્ડ કર્યું છે તે જોવાનું, વળી બે સ્ટેપ લઇને હજુ સુધી જેમણે રિસ્પોન્ડ ના કર્યું હોય તેમને ખખડાવતો મેસેજ કરવાનો, વધુ બે સ્ટેપ લઇને તમે જેમના સ્ટેટસ પર રિસ્પોન્ડ કર્યું હોય તેમની શું વળતી કોમેન્ટ આવી એ ચેક કરવાની. આમ સ્ટેપ બાય સ્ટેપ સ્ટેટસિયા ગરબાની નવી સ્ટાઇલ શરૂ થઇ શકે. અત્યાર સુધી ગરબામાં ‘શેરી, તાળી, સૂર, પાવો, રંગ, મનડું...’ એવા બધા શબ્દો આવે છે પણ હવે નવા ડિજિટલ જમાનાના નવા ગરબા લખાશે તેમાં ‘સ્ટેટસ, રિસ્પોન્સ, લાઇક, શેર, અપડેટ, સેલ્ફી, ’ જેવા નવા શબ્દોના ગરબા પણ ચાલુ થઇ જશે. ગરબા આયોજકો દાંડિયાને બદલે સેલ્ફી સ્ટિક એલાઉ કરશે ત્યારે બજારમાં હાલ બોરિંગ કલર્સની એકસરખી સેલ્ફી સ્ટિક મળે છે તેને બદલે રંગબેરંગી ફીતાં વીંટેલી, જરીવાળી અને ફૂમતાં વાળી સેલ્ફી સ્ટિકથી બજાર ઉભરાશે. કોને ખબર, ક્યાંક ચાઇનીઝ બનાવટની સેલ્ફી સ્ટિક કમ પાવો પણ માર્કેટમાં આવી જાય !